U moru je pronađena bakterija Escherichia coli

More je nezadovoljavajuće kvalitete na plažama Gojača u Kaštel Sućurcu, Kamp u Kaštel Gomilici, Đardin u Kaštel Starome, Miljenko i Dobrila u Kaštel Lukšiću i Baletna škola u Kaštel Kambelovcu. Ono najgore u cijeloj priči je prekoračenje graničnih vrijednosti za mirkobiološki pokazatelj Escherichia coli, a prema izjavi dr. sc. Tatjane Puljak iz Službe za zdravstvenu ekologiju Nastavnog zavoda za javno zdravstvo Splitsko – dalmatinske županije za Dalmaciju Danas.

Analiza je rađena u ponedjeljak, 29. srpnja, dan poslije obilne kiše. Zabrana kupanja još uvijek ne postoji jer se nisu ispunili uvjeti za zabranu kupanja.

Razlozi loše kakvoće mora u Kaštelima

Ono što je u Kaštelima već godinama problem su septičke jame, kojih još uvijek ima na ovom području. No, jame ne bi bile problem da njihovi vlasnici nisu nesavjesni, te umjesto da iste prazne, fekalije doslovno ispuštaju u more. Naime, u Kaštelima postoji dosta potoka koji se ulijevaju u more, te nesavjesni vlasnici septičkih jama spoje iste na potoke kako bi smanjili troškove pražnjenja jama. Još gore je što se i pojedine zgrade spajaju na navedeni način, a sve u cilju uštede na pražnjenju septičkih jama.

Ispuštaju fekalije u more i u njemu se kupaju

Najsmješnije u cijeloj priči je da se ti nesavjesni vlasnici septičkih jama uglavnom i kupaju na plažama gdje nezakonito ispuštaju svoje fekalije. Iako se priča o velikim kaznama, problem je što komunalni redari ne obilaze dovoljno Kaštela, te isti i nisu kažnjeni.

Dio Kaštela dobio kanalizaciju

Dio Kaštela je dobio kanalizaciju, no dio je još uvijek na septičkim jamama. No, postoje i situacije gdje se radila kanalizacija na starim cijevima koje su vodile u septičke jame, jer su vlasnici stanova u prizemlju samoinicijativno uzurpirali zemljište oko svojih stanova i napravili vrtove u kojima su cijevi. Kako nisu dali da se prekopava uzurpirani vrt, u takvim zgradama smrdi za vrijeme južine, a često dolazi i do začepljenja cijevi.

Očito je kako bi u Gradu Kaštela trebalo malo više povesti brigu o redu, što se za sada ne radi.